“กทม.” แจ้งผู้มีประวัติไประยอง 8-11 ก.ค. ติดต่อตรวจคัดกรอง “โควิด” ด่วน!
“กทม.” แจ้งผู้มีประวัติไประยอง 8-11 ก.ค. ติดต่อรับการตรวจคัดกรอง “โควิด” ด่วน! เพื่อป้องกันการแพร่เชื้อและสร้างความอุ่นใจให้ประชาชน
“กทม.” แจ้งผู้มีประวัติไประยอง 8-11 ก.ค. ติดต่อรับการตรวจคัดกรอง “โควิด” ด่วน! เพื่อป้องกันการแพร่เชื้อและสร้างความอุ่นใจให้ประชาชน
16 ก.ค. 2563

ผู้สื่อข่าวรายงานว่า วันนี้ (16 ก.ค.63) พล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรุงเทพมหานคร (ศบค.กทม.)  เปิดเผยว่า สืบเนื่องจากกรณีที่ปรากฏข่าวลูกเรือเครื่องบินทหารชาวอียิปต์เดินทางเข้ามาในราชอาณาจักรไทยเพื่อปฏิบัติภารกิจทางการทหารและตรวจพบเชื้อไวรัสโคโรนา 2019 (โควิด-19) โดยลูกเรือรายดังกล่าวเข้าพักที่โรงแรมดี วารี ดีว่า เซ็นทรัลระยอง เมื่อวันที่ 8-11 ก.ค. 63 และได้เดินทางไปศูนย์การค้าแพชชั่น ช็อปปิ้ง เดสติเนชั่น (ห้างฯ แหลมทอง) เมื่อวันที่ 10 ก.ค.63  นั้น
กรุงเทพมหานคร ขอให้ประชาชนที่เดินทางไปจังหวัดระยองในช่วงระหว่างวันและสถานที่ดังกล่าว  แจ้งประสานที่ศูนย์ปฏิบัติการภาวะฉุกเฉินกรุงเทพมหานคร (Emergency Operation Center :EOC) โทรศัพท์หมายเลข 09 4386 0051 หรือ ศูนย์เอราวัณ กรุงเทพมหานคร โทร. 1646 เพื่อขอรับการตรวจคัดกรองหรือเก็บตัวอย่าง (SWAP) ระบบทางเดินหายใจตรวจหาเชื้อโควิด-19 หรือทำแบบประเมินความเสี่ยงโควิด-19 ที่เว็บไซต์ http://bkkcovid19.bangkok.go.th
โดยกรุงเทพมหานครจะประสานให้ไปตรวจคัดกรองหรือเก็บตัวอย่าง (SWAP) ระบบทางเดินหายใจตรวจหาเชื้อโควิด-19 รวมทั้งจะให้คำแนะนำการปฏิบัติตนเพื่อการเฝ้าระวังการแพร่เชื้อ  ทั้งนี้ เพื่อเป็นการควบคุมและป้องกันการแพร่ระบาดโรคโควิด-19 ในวงกว้าง รวมทั้งเพื่อความอุ่นใจและความสบายใจของประชาชนที่อาจเกรงว่าจะได้รับเชื้อด้วย